**EIROPAS PADOMES**

**MINISTRU KOMITEJA**

\_\_\_\_\_\_\_\_

**Rezolūcija CM/Res(2013)66,**

**ar ko apstiprina Paplašinātā daļējā nolīguma par kultūras ceļiem**

**(*EPA*) izveidi**

*(Ministru komiteja pieņēmusi 2013.gada 18.decembrī*

*1187.bis ministru vietnieku sanāksmē)*

Ministru komitejas pārstāvji no Andoras, Austrijas, Azerbaidžānas, Bulgārijas, Francijas, Grieķijas, Itālijas, Kipras, Krievijas Federācijas, Lietuvas, Luksemburgas, Melnkalnes, Monako, Norvēģijas, Portugāles, Rumānijas, Serbijas, Slovēnijas, Spānijas, Šveices, Ungārijas un Vācijas,

ņemot vērā Eiropas Padomes kultūras ceļu programmas panākumus, pamatojoties uz Rezolūcijām CM/Res(2010)52 un CM/Res(2010)53 par Eiropas Padomes Kultūras ceļiem, kas ir kļuvušas par svarīgiem instrumentiem, lai veicinātu izpratni par Eiropas kopīgo mantojumu kā Eiropas pilsoniskuma stūrakmeni, dzīves kvalitātes uzlabošanas līdzekli, kā arī sociālās, ekonomiskās un kultūras attīstības avotu;

uzsverot nozīmi, kas piemīt Eiropas pārrobežu maršrutu kultūras ceļiem, kuri ir kā uzskatāmi piemēri Eiropas kultūras plurālismam un daudzveidībai, kas balstās uz kopīgām vērtībām, un kā starpkultūru dialoga un sapratnes līdzekļi;

ar gandarījumu atzīmējot, ka 26 kultūras ceļi šobrīd ir apstiprināti kā Eiropas Padomes Kultūras ceļi un ka šo maršrutu īstenojošo tīklu aktivitātes pastāvīgi paplašinās, aptver lielāko kontinentālās Eiropas daļu un sniedzas tālāk, kā arī norādot, ka kultūras ceļi katru gadu īsteno simtiem kultūras pasākumu, mācību apmaiņu un ekskursiju, tajos iesaistot simtiem tūkstošu cilvēku, simtiem organizāciju un vietējo kopienu;

atzīstot, ka, lai panāktu maksimālu vērienu un ietekmi, esošajiem un daudziem topošajiem kultūras ceļiem nepieciešama lielāka profesionālā palīdzība un atbalsts;

uzsverot Eiropas Kultūras ceļu institūta, kas atrodas Luksemburgā, būtisko ieguldījumu, apkopojot un izplatot informāciju, ņemot vērā pieaugošo pieprasījumu pēc tehniskās palīdzības kultūras ceļu izveidē, kā arī izsakot pateicību Luksemburgas valdībai par pastāvīgo un dāsno atbalstu Institūtam daudzu gadu garumā;

ņemot vērā Luksemburgas valdības apņemšanos turpināt veikt ikgadējās brīvprātīgās iemaksas, lai segtu Eiropas Kultūras ceļu institūta saimnieciskās darbības izmaksas, lai tam ļautu pildīt uzdevumus, kas noteikti *EPA* un Vispārējā līguma par Eiropas Padomes privilēģijām un imunitātēm papildu nolīgumā, kas noslēgts starp Luksemburgas Lielhercogisti un Eiropas Padomi un ko parakstījis Eiropas Padomes ģenerālsekretārs Turbjērns Jaglanns [*Thørbjorn Jagland*] un Luksemburgas premjerministra vietnieks, ārlietu ministrs Žans Aselborns [*Jean Asselborn*] 2011. gada 28. novembrī saistībā ar *EPA*;

ar gandarījumu atzīmējot stabilo partnerību, kas dibināta starp Eiropas Padomi un Eiropas Savienību kultūras ceļu un kultūras tūrisma jomā, kā arī atbalstot šīs partnerības pastāvīgu stiprināšanu turpmāk, tostarp pēc iespējas ātrāku Eiropas Savienības pievienošanos *EPA*;

atzīstot Eiropas Parlamenta izšķirošo politisko atbalstu *EPA* izveidē;

ar gandarījumu atzīmējot arī jaunās aktivitātes, kas šajā jomā ir uzsāktas kopā ar citām starptautiskajām organizācijām, piemēram, Apvienoto Nāciju Organizācijas Pasaules Tūrisma organizāciju (*WTO*), ESAO un UNESCO, un mudinot šo partnerību turpmāku attīstību;

atzīstot kultūras ceļu nozīmi pārrobežu kultūras sadarbībā un ilgtspējīga kultūras tūrisma attīstībā, kas balstīta vietējās zināšanās, prasmēs un mantojuma vērtībās, lai popularizētu Eiropu, tostarp mazāk zināmus reģionus, kā galamērķi, kas piedāvā unikālu kultūras pieredzi;

ņemot vērā to, ka *EPA* nodrošina atbilstošu darbības instrumentu, lai atbalstītu esošu un jaunu kultūras ceļu attīstību un popularizēšanu;

ievērojot Rezolūciju CM/Res(2010)53, ar ko trīs gadu sākumposmam izveido Paplašināto daļējo nolīgumu par kultūras ceļiem;

ņemot vērā Rezolūciju CM/Res(2013)67-rev par “Eiropas Padomes Kultūras ceļu” sertifikāta piešķiršanas noteikumiem;

ievērojot Statūtu rezolūciju Res(93)28 par daļējiem un paplašinātiem nolīgumiem, ko Ministru komiteja pieņēmusi 1993. gada 14. maijā savā 92. sesijā;

ņemot vērā Rezolūciju Res(96)36, ar ko nosaka daļēju un paplašinātu Eiropas Padomes nolīgumu kritērijus un ko Ministru komiteja pieņēmusi 1996. gada 17. oktobrī 575. ministru vietnieku sanāksmē, kas grozīta ar Rezolūciju CM/Res(2010)2, ko Ministru komiteja pieņēmusi 2010. gada 5. maijā 1084. ministru vietnieku sanāksmē,

nolemj:

1. ar šo apstiprināt Paplašināto daļējo nolīgumu par kultūras ceļiem (*EPA*), kas pārvaldāms saskaņā ar noteikumiem, kuri izklāstīti šai rezolūcijai pievienotajos statūtos;

2. Eiropas Kultūras ceļu institūts turpinās darboties ar Luksemburgas valdības finansiālu atbalstu atbilstoši *EPA* un palīdzēs īstenot tā aktivitāšu programmu, pamatojoties uz 2011. gada 27. novembrī noslēgto vienošanos starp Eiropas Padomes ģenerālsekretāru un Luksemburgas valsts iestādēm, kā arī darbības nolīgumu starp Eiropas Kultūras ceļu institūta prezidentu un *EPA* izpildsekretāru;

3. izteikt vēlmi, lai tuvākajā laikā visas Eiropas Padomes dalībvalstis un citas Eiropas Kultūras konvencijas dalībvalstis kļūtu par Paplašinātā daļējā nolīguma par kultūras ceļiem (*EPA*) dalībniecēm.

*Rezolūcijas CM/Res(2013)66 pielikums*

**Paplašinātā daļējā nolīguma par kultūras ceļiem pārskatītie statūti**

**1. pants. Mērķi un uzdevumi**

1.1. Mērķi

Paplašinātais daļējais nolīgums (*EPA*) dod ieguldījumu Eiropas identitātes un pilsoniskuma popularizēšanā, izmantojot zināšanas un izpratni par Eiropas kopējo mantojumu, un kultūras saikņu un dialoga attīstīšanā gan Eiropā, gan citās valstīs un reģionos. Tā mērķis ir veidot kopīgu kultūrtelpu, izstrādājot kultūras ceļus, lai veicinātu izpratnes veidošanu par mantojumu, izglītību, sakaru tīkliem, kvalitatīvu un ilgtspējīgu pārrobežu tūrismu, kā arī citām saistītām aktivitātēm.

*EPA* veicina kultūras ceļu potenciāla stiprināšanu attiecībā uz sadarbību kultūras jomā, ilgtspējīgu teritoriālo attīstību un sociālo saliedētību, īpaši koncentrējoties uz tematiem, kam ir simboliska nozīme Eiropas vienotībā, vēsturē, kultūrā un vērtībās, kā arī mazāk zināmu galamērķu atklāšanu. Tas stiprina starpkultūru apmaiņas un tūrisma demokrātisko dimensiju, iesaistot sabiedrības iniciētus tīklus un apvienības, pašvaldību un reģionālās iestādes, universitātes un profesionālās organizācijas. Tas dod ieguldījumu daudzveidīga mantojuma saglabāšanā, izmantojot tematiskus un alternatīvus tūrisma maršrutus un kultūras projektus.

*EPA* dod ieguldījumu visos kultūras ceļu koncepcijas izstrādes un popularizēšanas aspektos, lai visā pasaulē vairotu izpratni par Eiropu kā tūrisma galamērķi, kam piemīt unikāla vērtība un kvalitāte.

**Definīcijas**

Kultūras ceļš: kultūras un izglītības mantojums un tūrisma sadarbības projekts, kura mērķis ir izstrādāt un popularizēt maršrutu vai maršrutu virkni, pamatojoties uz vēsturisku ceļu, kultūras koncepciju, personību vai parādību, kam ir starptautiska nozīme Eiropas kopējo vērtību izpratnē un novērtēšanā.

Kultūras ceļu operators: organizācija vai organizāciju grupa, kas ir likumīgi reģistrēta vienā vai vairākās Eiropas Padomes dalībvalstīs, vai valsts institūcija, kam ir juridiska, finansiāla un morāla atbildība par kultūras ceļu pārvaldību un funkcionēšanu un kas pārstāv maršrutu attiecībā uz Eiropas Padomi.

“Eiropas Padomes Kultūras ceļu” sertifikāts: sertifikāts, kas piešķirts kultūras ceļiem, kuri atbilst kritērijiem, kas izklāstīti Rezolūcijā CM/Res(2013)67-rev par “Eiropas Padomes Kultūras ceļu” sertifikāta piešķiršanas noteikumiem.

**1.2. Uzdevumi**

**Politikas un standartu izstrāde**

*EPA*, jo īpaši izmantojot Eiropas Kultūras ceļu institūta speciālās zināšanas, sniedz konsultācijas un speciālistu palīdzību kultūras ceļu izstrādē, īstenošanā, novērtēšanā un popularizēšanā. Tajā ietilpst speciālās zināšanas par:

* projekta sadarbības tīklu un organizāciju veidošanu un to darbību, kā arī sadarbības nolīgumu izstrādi;
* pētniecību, kas saistīta ar kultūras ceļu vēsturiskajiem aspektiem, kultūras un izglītības satura izstrādi un kultūras ceļu aktivitātēm;
* ilgtspējīga tūrisma piedāvājuma izstrādi, pamatojoties uz kultūras ceļiem, tādējādi veicinot reģionu ekonomisko labklājību;
* finansēšanas un popularizēšanas stratēģiju izstrādi un īstenošanu;
* apmācību un resursu palielināšanu kultūras ceļu operatoriem, jo īpaši attiecībā uz Eiropas Padomes un citiem starptautiskajiem standartiem mantojuma un kultūras jomā, kā arī profesionālās prakses standartiem tūrisma jomā;
* popularizēšanu, redzamību un visiem pārējiem aspektiem, kas saistīti ar atbilstību Eiropas Padomes standartiem.

*EPA* atbalsta sakaru dibināšanu un apmaiņu starp kultūras ceļu operatoriem un citiem partneriem kultūras tūrisma jomā, jo īpaši, lai:

* izstrādātu vienotu vīziju un stratēģiju kultūras ceļiem kā tūrisma produktiem;
* izveidotu partnerības, kas ļautu vairot kultūras tūrismam pieejamos resursus Eiropā;
* identificētu un izplatītu labu praksi.

*EPA* veicina jaunu norādījumu un standartu izstrādi, kas attiecināmi uz kultūras ceļiem un tūrismu, reaģējot uz mūsdienu sabiedrības izaicinājumiem un bažām.

*EPA* turpina izstrādāt metodiku pārrobežu kultūras tūrisma popularizēšanai.

*EPA* piešķir Eiropas Padomes Kultūras ceļu sertifikātu saskaņā ar Rezolūciju CM/Res(2013)67-rev par “Eiropas Padomes Kultūras ceļa” sertifikāta piešķiršanas noteikumiem.

**1.3. Aktivitāšu programma**

*EPA* īsteno aktivitāšu programmu atbilstoši valdes nolemtajam.

**2. pants. Pievienošanās un līdzdalība**

2.1. Jebkura Eiropas Padomes dalībvalsts vai Eiropas Kultūras konvencijas līgumslēdzēja puse, kā arī jebkura Eiropas Savienības dalībvalsts var pievienoties *EPA*, iesniedzot paziņojumu, kas adresēts Eiropas Padomes ģenerālsekretāram.

2.2. Ministru komiteja, kuras sastāvā ir tikai *EPA* dalībvalstu pārstāvji, ar Eiropas Padomes Statūtu 20. panta d) punktā noteikto balsu vairākumu var uzaicināt *EPA* pievienoties jebkuru valsti, kas nav Eiropas Padomes dalībvalsts, pēc konsultēšanās ar *EPA* dalībniekiem, kas nav Eiropas Padomes dalībvalstis. Valsts, kas nav Eiropas Padomes dalībvalsts un kas saņem šādu uzaicinājumu, paziņo ģenerālsekretāram par nodomu kļūt par *EPA* dalībnieci.

2.3. Eiropas Padomes dalībvalstis un citas Eiropas Kultūras konvencijas līgumslēdzējas puses, kas nepievienojas *EPA*, var lūgt *EPA* novērotāja statusu uz laiku ne ilgāku par vienu gadu, nesniedzot nekādu finansiālu ieguldījumu. Lēmumus par šādiem jautājumiem pieņems *EPA* valde.

2.4. Eiropas Savienība ir aicināta pievienoties *EPA* ar tādām pašām tiesībām un pienākumiem, kādi ir pārējiem *EPA* dalībniekiem. Līdz brīdim, kad tā pievienosies *EPA*, Eiropas Savienība turpinās piedalīties darbā saskaņā ar katras *EPA* iestādes noteiktajiem pasākumiem.

2.5. Saskaņā ar Statūtu rezolūciju Res(93)28 par daļējiem un paplašinātiem nolīgumiem Apvienoto Nāciju Organizācijas Pasaules Tūrisma organizācija (*WTO*), ESAO un UNESCO pēc to pieprasījuma tiks uzaicinātas piedalīties *EPA* sanāksmēs kā novērotājas bez balsstiesībām.

2.6. Ministru komiteja, kuras sastāvā ir tikai Paplašinātā daļējā nolīguma dalībvalstu pārstāvji, ar Eiropas Padomes Statūtu 20. panta d) punktā noteikto balsu vairākumu pēc konsultēšanās ar *EPA* dalībniekiem, kas nav Eiropas Padomes dalībvalstis, var pilnvarot *EPA* uzaicināt citas starptautiskas starpvaldību organizācijas, Eiropas Padomes Kultūras ceļu pārstāvi, NVO vai citas iestādes, kas dod ieguldījumu *EPA* mērķu īstenošanā, piedalīties *EPA* darbā bez balsstiesībām.

2.7. Parlamentārā asambleja, Eiropas Padomes Vietējo un reģionālo pašvaldību kongress un Starptautisko nevalstisko organizāciju konference var piedalīties *EPA* darbā saskaņā ar 3.5. pantu turpmāk.

**3. pants. Valde**

3.1. *EPA* valdē katrs *EPA* dalībnieks ieceļ vienu pārstāvi.

3.2. Attiecīgās starpvaldību komitejas[[1]](#footnote-1) dalībnieks, kam valde ziņo par saviem lēmumiem, tiek uzaicināts piedalīties tās sanāksmēs, lai atvieglotu šīs komitejas konsultatīvo uzdevumu attiecībā uz lēmumiem par Rezolūcijā CM/Res(2013)67 paredzēto sertifikāciju. Uz konsultāciju kārtību attiecas Valdes reglamenta noteikums.

3.3. Valde no savu locekļu vidus ievēlē biroju, kura sastāvā ir priekšsēdētājs, viens priekšsēdētāja vietnieks un trīs citi locekļi, uz divu gadu pilnvaru termiņu, kas pagarināms tikai vienreiz.

3.4. Valde:

* ir atbildīga par *EPA* piešķirto uzdevumu vispārēju īstenošanu;
* piešķir Eiropas Padomes Kultūras ceļa sertifikātu saskaņā ar Rezolūciju CM/Res(2013)67-rev par “Eiropas Padomes Kultūras ceļa” sertifikāta piešķiršanas noteikumiem;
* pieņem ikgadējās *EPA* aktivitāšu programmas projektu un pirms tā nodošanas Statūtu komitejai atbilstoši Eiropas Padomes finanšu noteikumiem to iesniedz Eiropas Padomes ģenerālsekretāram saistībā ar gada budžeta projekta izstrādi;
* lemj par projektiem, kas atbilst Eiropas Padomes politiskajām prioritātēm;
* uzrauga sadarbību ar Eiropas Kultūras ceļu institūtu, lai nodrošinātu darbības atbilstību *EPA* aktivitāšu programmai;
* pārrauga aktivitāšu programmas īstenošanu;
* pieņem gada darbības pārskatu un iesniedz to Ministru komitejai.

3.5. Valdes sanāksmes notiek reizi gadā. Atbilstoši darba kārtības punktiem valde uz savām sanāksmēm var uzaicināt attiecīgo Eiropas Padomes iestāžu pārstāvjus, tiem nepiešķirot balsstiesības.

3.6. Valde ar divu trešdaļu balsu vairākumu savam birojam var uzticēt darba uzdevumus. Valdes priekšsēdētājs biroju sasauc vismaz reizi gadā.

3.7. Valde pieņem lēmumus ar divu trešdaļu balsu vairākumu, un katram valdes loceklim ir viena balss. Procedūras jautājumus izšķir ar balsu vairākumu. Visos pārējos jautājumos valde pieņem savu reglamentu un jebkādus citus pasākumus savu darbību īstenošanai.

**4. pants. Statūtu komiteja**

4.1. Statūtu komitejas sastāvā ir Eiropas Padomes dalībvalstu, kas piedalās *EPA*, pārstāvji Ministru komitejā un pārstāvji, kurus tieši šai nolūkā nozīmējušas valstis, kas nav Eiropas Padomes dalībvalstis, bet piedalās *EPA*. Statūtu komiteja *mutatis mutandis* piemēro Ministru komitejas reglamentu.

4.2. Statūtu komiteja katru gadu nosaka dalībnieku obligāto iemaksu kopsummu *EPA* un iemaksu sadalījumu, atbilstoši kuram šī kopsumma tiek sadalīta starp dalībvalstīm; parasti šis sadalījums atbilst kritērijiem, kas nosaka iemaksu sadalījumu Eiropas Padomes vispārējā budžetā.

4.3. Statūtu komiteja katru gadu pieņem *EPA* budžetu par izdevumiem, kas saistīti ar aktivitāšu programmas īstenošanu, un kopējiem sekretariāta izdevumiem.

4.4. Statūtu komiteja katru gadu apstiprina *EPA* gada pārskatu, ko sastāda Eiropas Padomes ģenerālsekretārs atbilstoši Eiropas Padomes finanšu noteikumiem un ko iesniedz Statūtu komitejai kopā ar ārējā auditora ziņojumu atbilstoši finanšu noteikumos paredzētajam. Lai atbrīvotu ģenerālsekretāru no atbildības par attiecīgā finanšu gada pārvaldību, Statūtu komiteja iesniedz Ministru komitejai gada pārskatu kopā ar tā apstiprinājumu vai jebkādiem komentāriem, kā arī valdes iesniegtajiem komentāriem un ārējā auditora sastādīto ziņojumu atbilstoši finanšu noteikumos paredzētajam.

**5. pants. Kultūras ceļu konsultatīvais forums**

5.1. Kultūras ceļu operatoru, tīklu, starptautisko mantojuma un tūrisma organizāciju un platformu, vietējo un reģionālo iestāžu, pilsoniskās sabiedrības organizāciju, tirdzniecības kameru, fondu un citu līdzekļu devēju organizāciju, kā arī profesionālo organizāciju tūrisma, mantojuma un kultūras jomā vai citu attiecīgo iestāžu pārstāvju sanāksme notiks reizi gadā kā Kultūras ceļu konsultatīvais forums.

5.2. Dalība forumā notiks pēc uzaicinājuma vai reģistrācijas pieteikuma, ko apstiprinājis *EPA* sekretariāts.

5.3. Forumā pārrunās ar kultūras ceļiem saistītas tendences un problēmas, kā arī nodrošinās platformu, kuru izmantot, lai apmainītos ar pieredzi, pārskatītu kultūras ceļu īstenošanas gaitu, debatētu par jaunu profesionālo praksi, uzsāktu jaunas iniciatīvas un veidotu partnerības.

**6. pants. Budžets**

6.1. *EPA* resursus veido:

* gada iemaksas no katra dalībnieka, kas pievienojies *EPA*;
* citi maksājumi, ziedojumi vai novēlējumi, uz kuriem attiecas turpmākā 6.3. punkta noteikumi.

*EPA* var saņemt Eiropas Savienības iemaksas.

6.2. Ar aktivitāšu programmas īstenošanu saistītos izdevumus un kopējos sekretariāta izdevumus sedz ar daļējā nolīguma budžetu, ko finansē *EPA* dalībnieki. *EPA* galvenās mītnes izdevumi, kā arī ar personālu saistītās izmaksas un Eiropas Kultūras ceļu institūta saimnieciskās darbības izmaksas parādās *EPA* pārskatos kā informatīvs postenis.

6.3. *EPA* var saņemt arī brīvprātīgas un citas iemaksas, kas saistītas ar nolīguma darbu un pirms kuru pieņemšanas nepieciešama valdes atļauja. Šīs iemaksas veic speciālā kontā, kas atvērts saskaņā ar Eiropas Padomes finanšu noteikumu 4.2. panta noteikumiem un kuru uzrauga valde, un tās iezīmē noteiktajiem mērķiem un uzdevumiem ar nosacījumu, ka tie atbilst statūtu mērķiem.

6.4. *EPA* aktīvi tiek iegūti un turēti Eiropas Padomes vārdā, un kā tādi tie saņem Padomes aktīviem piemērojamās privilēģijas un neaizskaramību saskaņā ar spēkā esošajiem nolīgumiem.

6.5. Ceļa un uzturēšanās izdevumus, kas personām rodas, apmeklējot valdes, tās biroja un vajadzības gadījumā arī Statūtu komitejas sanāksmes, sedz attiecīgā valsts vai organizācija.

6.6. Ceļa un uzturēšanās izdevumus, kas personām rodas, apmeklējot Kultūras ceļu konsultatīvo forumu, sedz dalībnieki, ja vien valde nav lēmusi citādi, pamatojoties uz īpašā nolūka piešķīrumiem, kas noteikti *EPA* darbības budžetā.

6.7. Eiropas Padomes finanšu noteikumi tiek *mutatis mutandis* piemēroti *EPA* budžeta pieņemšanai un pārvaldībai.

**7. pants. Sekretariāts**

7.1. *EPA* sekretariātu, ko vada izpildsekretārs, nodrošina Eiropas Padomes ģenerālsekretārs.

7.2. Izpildsekretārs var vērsties pie iestādēm un neatkarīgiem ekspertiem attiecīgajās programmas jomās.

7.3. *EPA* galvenā mītne atrodas Eiropas Kultūras ceļu institūta telpās Luksemburgā ar laipnu Luksemburgas valdības atļauju.

**8. pants. Grozījumi**

Ministru komiteja, kuras sastāvā ir tikai *EPA* dalībvalstu pārstāvji, pēc konsultēšanās ar *EPA* dalībniekiem, kas nav Eiropas Padomes dalībvalstis, var pieņemt šo statūtu grozījumus ar Eiropas Padomes Statūtu 20. panta d) punktā noteikto balsu vairākumu.

**9. pants. Izstāšanās**

9.1. Jebkurš dalībnieks var izstāties no *EPA*, nosūtot Eiropas Padomes ģenerālsekretāram paziņojumu.

9.2. Ģenerālsekretārs apstiprina paziņojuma saņemšanu un informē par to *EPA* dalībniekus.

9.3. Pēc analoģijas ar Eiropas Padomes Statūtu 7. pantu izstāšanās stājas spēkā:

* tā finanšu gada beigās, kurā paziņots par izstāšanos, ja šis paziņojums iesniegts līdz attiecīgā finanšu gada 1. jūnijam;
* nākamā finanšu gada beigās, ja paziņojums par izstāšanos iesniegts finanšu gada 1. jūnijā vai pēc tā.

9.4. Saskaņā ar Eiropas Padomes finanšu noteikumu 18. pantu valde izvērtē dalībnieka izstāšanās finansiālās sekas un veic atbilstošus pasākumus.

9.5. Ģenerālsekretārs nekavējoties informē attiecīgo dalībnieku par izstāšanās sekām.

1. Šīs rezolūcijas pieņemšanas brīdī šī komiteja ir Kultūras, mantojuma un ainavu koordinācijas komiteja (*CDCPP*). [↑](#footnote-ref-1)